Appèlaansoek misluk vir vermoorde se manVicki Terblanche (Foto: Facebook / Lala Fourie) Vicki Terblanche se vervreemde man en vermeende moordenaar kon nie daarin slaag om appèl teen ’n vorige borgtoguitspraak aan te teken nie. Regter Glen Goosen het Dinsdag in die hooggeregshof in Gqeberha gesê hy kan geen fout vind nie met landdros Kriban Pillay se vroeëre bevinding toe hy Arnold Terblanche (53) borgtog geweier het. Terblanche bly dus nes sy medebeskuldigdes, wat vroeër hul borgtogaansoeke laat vaar het, in aanhouding. Pillay het in Januarie Terblanche se aansoek om borgtog in die plaaslike landdroshof van die hand gewys nadat hy geen buitengewone omstandighede aan die hof kon voorlê waarom hy vrygelaat moet word nie. Pillay het voorts bevind dat daar ’n sterk moontlikheid is dat Terblanche met bewyse sal inmeng, sou hy borgtog toegestaan word. Terblanche word saam met Reinhardt Leach, Vicki se kêrel ten tyde van haar dood, en Dylan Cullis, ’n vriend van Leach, van haar moord aangekla. Daar word beweer dat hulle saamgesweer het om haar te vermoor. Arnold Terblanche (Foto: Facebook) Leach en Cullis is in hegtenis geneem kort nadat Vicki se liggaam op 23 Oktober verlede jaar in ŉ vlak graf in ŉ oop veld in Greenbushes gevind is. Terblanche is meer as drie weke later by sy huis in Mill Park, Gqeberha, in hegtenis geneem. Leach was ten tyde van die moord in ŉ verhouding met Vicki en het saam met haar gewoon. Daar word beweer dat Vicki op 18 Oktober met ’n skedule 6-medikasie bedwelm is voordat sy met ’n kussing versmoor is. Sy is ook van verskeie items, waaronder bankkaarte, juweliersware en ’n selfoon beroof. Daar is glo dwelms en ander verdowingsmiddels by haar huis in Newton Park geplant waar al die beweerde misdade plaasgevind het. Daar word beweer dat die dwelms geplant is om ’n indruk te skep dat Vicki ’n oordosis dwelms geneem het. Lees al Maroela Media se berigte oor die saak hier.